Марко Ганчев
Зелки

chitanka.info

Струва ни се, че зелката няма пипе,

макар и да е къдрава като мозък,

понеже какво ли върху зелката не се сипе

и какви ли неща не я тормозят.

Зелката не ги отхвърля, а с тия

неща в себе си се затваря.

От една зелка извадих хартия —

беше цяла страница от букваря.

Изваждал съм от зелките есенна шума

и сажди, превърнати на мастило.

А за химически състав ако става дума,

кой знае какво се е напластило.

Зелката по природа е свита.

В пререкание няма да влезе.

Туй, с което светът я връхлита,

връща ни го на наште трапези.

1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.